Author: Deskpro
Last saved by: sulik
Company: MPSVR_SR

Predkladacia správa

	Vláda Slovenskej republiky uznesením číslo 403 z 21. mája 2003 schválila žiadosť o poskytnutie pôžičky z Rozvojovej banky Rady Európy na účely financovania infraštruktúry pre domovy sociálnych služieb formou realizácie projektu „Transformácia existujúcich zariadení sociálnych služieb" s celkovými nákladmi 500 332,4 tis. Sk, z toho 300 195,8 tis. Sk je podiel štátu - vrátane DPH (60%) a 200 136,6 tis. Sk je pôžička z Rozvojovej banky Rady Európy (40%). V prílohe č. 4 k uvedenému materiálu vláda SR schválila Finančný plán projektu, spolu s rozpisom za jednotlivé roky vrátane výšok tranží z Rozvojovej banky Rady Európy a výšky DPH v členení na vyššie územné celky a krajské úrady.

	Špecifickými cieľmi projektu "Transformácia existujúcich zariadení sociálnych služieb", zameraného na budovanie infraštruktúry domovov sociálnych služieb sú rozšírenie poskytovaných služieb širšiemu rozsahu klientov, čím sa znížia priemerné náklady na jedného klienta, zvýšenie ubytovacích a hygienických štandardov pre klientov, zlepšenie psychického a fyzického stavu obyvateľov budovaním rehabilitačných centier, vytvorenie vhodných teplotných podmienok a požiadaviek na teplotu ubytovacích, pracovných a spoločenských priestorov, ochrana životného prostredia - zmenou spôsobu vykurovania z pevného paliva na
plynné, vybudovanie prívodu pitnej vody, čističky odpadových vôd.

	Ďalej projekt rieši budovanie a rozširovanie samostatného bývania pre postihnutých klientov (chránené bývanie), rozširovanie priestorov pracovnej rehabilitácie, rozširovanie ubytovacích centier, modernizácia hygienických zariadení, plynofikácia kotolní, výmena okien, zatepľovanie budov, celkové rozšírenie kapacity objektov, rekonštrukcie objektov, prístavby, nadstavby, stavby nových objektov zariadení sociálnych služieb.

	V mesiaci december 2003 bola zriadená Projektová koordinačná jednotka v sekcii sociálnej inklúzie Ministerstva práce, sociálnych vecí a rodiny Slovenskej republiky, ktorá plní úlohy manažmentu, koordinácie financovania projektu "Transformácia existujúcich zariadení sociálnych služieb".

	Projektová koordinačná jednotka vykonala monitoring projektu "Transformácia existujúcich zariadení sociálnych služieb" vo všetkých zariadeniach sociálnych služieb s cieľom získania objektívnej informácie o priebehu a realizácii projektu. Závery z monitoringu boli prerokované a schválené na zasadnutí riadiaceho výboru projektu dňa 17. 5. 2004.

	Závery preukazujú, že je potrebné vykonať zmeny, ktoré sa týkajú financovania projektu, ako aj plánu financovania. Vzhľadom na to, že samosprávne kraje realizovali z vlastných finančných prostriedkov niektoré investičné akcie a stavby ukončili, bude preto potrebné tieto projekty nahradiť inými, resp. rozšíriť existujúce projekty z hľadiska účelovosti rekonštrukcie alebo prístavby zariadení.

	Vzhľadom na potrebu uskutočnenia zmien v pláne financovania, zmien projektov oproti schválenej prílohe č. 4 k materiálu projekt „Transformácie existujúcich zariadení sociálnych služieb“, schváleného uznesením vlády SR č. 403 z 21. mája 2003, ale so zachovaným finančným objemom schváleným predmetným uznesením vlády SR je potrebné uvedenú zmenu schváliť vládou Slovenskej republiky.